ΤΕΛΕΥΤΑΙΑ ΕΝΗΜΕΡΩΣΗ 10:08

Σε ισπανικά χέρια περνάει η εταιρεία παραγωγής φυσικών καλλυντικών Apivita, καθώς σύμφωνα με δημοσιεύματα του ισπανικού τύπου, κατέληξε σε συμφωνία εξαγοράς της από την Puig.

Ειδικότερα η ισπανική εταιρεία με έδρα την Βαρκελώνη απέκτησε πλειοψηφικό πακέτο από τους βασικούς μετόχους της εταιρείας, το ζεύγος Νίκης και Νίκου Κουτσιανά έναντι 40 εκατ. ευρώ. Το ζεύγος διατηρεί ποσοστό και παρουσία στην εταιρεία, ενώ ο κ. Κουτσιανάς θα συνεχίσει να είναι πρόεδρός της.

Σημειώνεται ότι η Apivita ιδρύθηκε το 1972 από τον Νίκο και Νίκη Κουτσιανά στην Αθήνα και από τότε έχει αναπτύξει μια σειρά από φυσικά καλλυντικά με βάση την πρόπολη, το μέλι και τα παράγωγά της και τα φυτικά εκχυλίσματα και αιθέρια έλαια.

Υπενθυμίζεται ότι πληροφορίες του Bloomberg την προηγούμενη εβδομάδα ανέφεραν ότι η L’Oreal βρίσκεται κοντά στο να κλείσει το deal αγοράς της Apivita, την ελληνικής εταιρείας παραγωγής φυσικών καλλυντικών.

Επιβεβαιώνοντας τα δημοσιεύματα η Apivita εξέδωσε επίσημη ανακοίνωση λέγοντας:

Σε μια σημαντική συμφωνία για την πρώτη εταιρεία φυσικών καλλυντικών στην Ελλάδα, αλλά και την ελληνική επιχειρηματικότητα συνολικά κατέληξε η αναζήτηση στρατηγικού εταίρου για την APIVITA.

Το πλειοψηφικό πακέτο της APIVITA απέκτησε η ισπανικών συμφερόντων PUIG (www.puig.com), μια εταιρία με παγκόσμια παρουσία που δραστηριοποιείται στον χώρο της μόδας, των αρωμάτων και καλλυντικών. Η επένδυση της PUIG στην APIVITA έχει στρατηγικό χαρακτήρα, καθώς εξασφαλίζονται μια σειρά από προϋποθέσεις, οι οποίες εξαρχής ήταν κεφαλαιώδους αξίας για την οικογένεια Κουτσιανά, που διατηρεί την καταστατική μειοψηφία.

Εξασφαλίζεται η κεφαλαιακή επάρκεια της APIVITA – η οποία ενισχύεται κεφαλαιακά με αύξηση μετοχικού κεφαλαίου. Η έδρα και η γραμμή παραγωγής της εταιρίας παραμένουν στην Ελλάδα, με πλήρη αξιοποίηση των δυνατοτήτων του ερευνητικού εργαστηρίου και των υπερσύγχρονων εγκαταστάσεων στο Μαρκόπουλο.

Παράλληλα, όλες οι υφιστάμενες συνεργασίες της APIVITA θα συνεχιστούν και δίνεται η ευκαιρία να ενισχυθούν και να αναπτυχθούν ακόμα περισσότερο, όπως οι συνεργασίες με μια ολόκληρη κοινότητα από παραγωγούς και καλλιεργητές σε όλη τη χώρα που εξασφαλίζουν την απόλυτη ιχνηλασιμότητα και εξαιρετική ποιότητα των πρώτων υλών της εταιρείας.

Σημαντικό κριτήριο στην επιλογή της από πλευράς της οικογένειας Κουτσιανά αποτέλεσε το γεγονός ότι παρά το μεγάλο μέγεθος της και την παγκόσμια παρουσία της, η PUIG παραμένει κατά βάση μια οικογενειακού χαρακτήρα και ιδιοκτησίας εταιρεία.

Η ιστορία και η φιλοσοφία της APIVITA, η μοναδική έρευνα και ανάπτυξη, η συμμετοχή σε πρωτοπόρα επιστημονικά προγράμματα με τους πλέον αναγνωρισμένους εταίρους, το εκπληκτικό προϊόν της που από τους πελάτες της σε όλο τον κόσμο, το διαφορετικό μοντέλο επιχειρηματικότητας που προάγει την αειφορία και το ανώτερο κοινό καλό οδήγησαν την PUIG να συνεργαστεί με την APIVITA .

Σημαντική για την ολοκλήρωση της συμφωνίας ήταν η κατανόηση ότι η APIVITA παραμένει μία ελληνική εταιρεία, πιστή στη φιλοσοφία και στις αξίες, και στο διαφορετικό, αειφόρο μοντέλο επιχειρηματικότητας, που την ανέδειξε σε ολόκληρο τον κόσμο.

Ο κ. Νίκος Κουτσιανάς είναι ο νέος Πρόεδρος του ΔΣ και Διευθύνων Σύμβουλος της APIVITA.